बिहार में ट्रेन से कटकर 20 लोगों की मौत  
मधुबनी जिले में एक बिना फाटक वाले रेलवे क्रॉसिंग से गुजर रही एक बोलेरो के गरीब रथ की चपेट में आ जाने से 20 लोगों की मौत हो गई।
बिहार के मधुबनी जिले में राजनगर थाना अंतर्गत भरिया विशुनपुर गांव के समीप एक बिना फाटक वाले रेलवे क्रॉसिंग से गुजर रही एक बोलेरो के 12570 डाउन गरीब रथ की चपेट में आ जाने से 20 लोगों की मौत हो गई।  पुलिस सूत्रों ने बताया कि भरिया विशुनपुर गांव के समीप उक्त रेलवे गुमटी से गुजर रही बोलेरो के जयनगर-मधुबनी मार्ग से गुजर रही आनंद विहार से जयनगर जा रही उक्त ट्रेन की चपेट में आ जाने से जीप पर सवार 20 लोगों की मौत हो गई, जबकि चार अन्य घायल हो गए।  सूत्रों ने बताया कि मृतकों में 15 महिलाएं शामिल हैं, जिनके नाम सरिता देवी, रामदुलारी देवी, चंदा देवी, सपना देवी, सुधा देवी, सुनैना देवी, मुन्नी कुमारी, कल्पना कुमारी, अंकिता कुमारी, राजकुमारी देवी, काजल कुमारी, धर्मशीला कुमारी, नूतन कुमारी, उषा देवी, लीना देवी और दीपक कुमार हैं।  दुर्घटनाग्रस्त गाड़ी पर पंचायत चुनाव में अनिरूद्ध प्रसाद की पत्नी और विजयी मुखिया प्रत्याशी मीणा देवी के परिवार के सदस्य सवार थे और वे उनके विजय जुलूस में शामिल होने के लिए जा रहे थे।  इस दुर्घटना में घायल हुए अन्य लोगों को इलाज के लिए स्थानीय अस्पताल में भर्ती कराया गया, जिनकी हालत गंभीर बताई जाती है। ट्रेन की रफ्तर तेज होने के कारण वह दुर्घटनाग्रस्त गाड़ी को घसीट कर करीब एक किलोमीटर की दूरी तक अपने साथ ले गई।  सूत्रों ने बताया कि रेलवे अधिकारी और डॉक्टर घटनास्थल पहुंच गए हैं और उक्त ट्रेन के इंजन में फंसी दुर्घटनाग्रस्त बोलेरो को पटरी से हटाकर रेल यातायात को बहाल करने के प्रयास किए जा रहे हैं।